ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

**Основания и цели на предложението**

В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност[[1]](#footnote-1) (наричана по-долу „Директивата за ДДС“) Съветът, произнасяйки се с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел опростяване на процедурата за събиране на ДДС или за предотвратяване на определени форми на отклонение от данъчно облагане.

С писмо, заведено в Комисията на 23 декември 2014 г., Полша поиска разрешение да продължи освобождаването на данъчно задължените лица, чийто годишен оборот не е по-висок от равностойността в национална валута на 30 000 EUR по обменния курс в деня на присъединяването на страната. В съответствие с член 395, параграф 2 от Директивата за ДДС, с писмо от 6 февруари 2015 г. Комисията информира останалите държави членки за отправеното от Полша искане. С писмо от 9 февруари 2015 г. Комисията съобщи на Полша, че разполага с пълната информация, необходима за разглеждане на искането.

**Общ контекст**

Дял XII, глава 1 от Директивата за ДДС предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определено равнище. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС от своите приходи.

Съгласно член 287, точка 14 от Директивата за ДДС Полша може да освободи от ДДС данъчно задължените лица, чийто годишен оборот не е по-висок от равностойността в национална валута на 10 000 EUR по обменния курс в деня на присъединяването на страната.

През 2009 г. Полша поиска дерогация с цел опростяване на задълженията по ДДС на дребните търговци и улесняване на събирането на данъка от националната данъчна администрация. Със своето Решение 2009/790/ЕО от 20 октомври 2009 г.[[2]](#footnote-2) Съветът упълномощи Полша да освободи от ДДС данъчно задължените лица, чийто годишен оборот не е по-висок от равностойността в национална валута на 30 000 EUR, до 31 декември 2012 г. С Решение № 2012/769/ЕС[[3]](#footnote-3) на Съвета тази дерогация бе удължена до 31 декември 2015 г. Тази мярка е незадължителна за данъчно задължените лица. Сега Полша поиска удължаване на срока на прилагане на тази мярка.

От информацията, предоставена от Полша, изглежда, че 103 617 данъчно задължени лица, чийто годишен оборот е между 10 000 и 30 000 EUR, са се възползвали от освобождаването от ДДС в резултат на прилагането на мярката и това е довело до очаквано намаление на общата сума на приходите в държавния бюджет от ДДС с около 0,32 % през 2013 г.

Поради това се предлага срокът на дерогацията да бъде удължен за още един период до 31 декември 2018 г. или до влизането в сила на директива относно прага на годишния оборот, под който данъчно задължените лица могат да бъдат освободени от ДДС, като се прилага датата, настъпила по-рано.

**Съществуващи разпоредби в областта на предложението**

Подобни дерогации са били предоставяни на други държави членки.

**Съвместимост с другите политики и цели на Съюза**

Мярката е в съответствие с целите на Съюза по отношение на малките предприятия, както са изложени в Съобщението на Комисията „Мисли първо за малките!“ „Small Business Act“ за Европа“ (COM(2008) 394 от 25 юни 2008 г.).

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

**Консултация със заинтересованите страни**

Не се прилага.

**Събиране и използване на експертни становища**

Не бяха необходими външни експертни становища.

**Оценка на въздействието**

Предложението за решение за изпълнение на Съвета има за цел да удължи с още три години срока на мярка за опростяване, която премахва голяма част от свързаните с ДДС задължения за предприятията с годишен оборот не по-висок от равностойността в национална валута на 30 000 EUR, и следователно има потенциално положително въздействие, намалявайки административната тежест за повече от 100 000 данъчно задължени лица при очаквано намаление на общите приходи от ДДС с едва 0,32 %.

3. ПРАВНИ ЕЛЕМЕНТИ НА ПРЕДЛОЖЕНИЕТО

**Обобщение на предлаганите мерки**

Даване на разрешение на Полша да продължи да прилага мярка за дерогация от Директивата за ДДС по отношение на мярка за опростяване за предприятия с годишен оборот, не по-висок от равностойността в национална валута на 30 000 EUR по обменния курс в деня на присъединяването на страната.

**Правно основание**

Член 395 от Директивата за ДДС.

**Принцип на субсидиарност**

Предложението попада в обхвата на изключителната компетентност на Европейския съюз. Следователно принципът на субсидиарност не се прилага.

**Принцип на пропорционалност**

Настоящото предложение е в съответствие с принципа на пропорционалност поради следните причини.

Решението се отнася до даване на разрешение на държава членка по нейно искане и не представлява задължение.

Предвид ограничения обхват на дерогацията специалната мярка е пропорционална на поставената цел.

**Избор на инструменти**

Предлагани инструменти: решение за изпълнение на Съвета.

По силата на член 395 от Директивата за ДДС дерогация от общите правила за ДДС е възможна единствено след като Съветът, действащ с единодушие по предложение на Комисията, е дал своето разрешение. Решение за изпълнение на Съвета е най-подходящият инструмент, тъй като то може да бъде адресирано до отделни държави членки.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета на ЕС, тъй като Полша ще извърши изчисление на компенсацията в съответствие с член 6 от Регламент (ЕИО, ЕВРАТОМ) № 1553/89 на Съвета.

5. НЕЗАДЪЛЖИТЕЛНИ ЕЛЕМЕНТИ

Предложението включва клауза за изтичане на срока на действие.

2015/0118 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение 2009/790/ЕО, за да се разреши на Полша да удължи срока на прилагане на специална мярка за дерогация от член 287 от Директива 2006/112/ЕО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 година относно общата система на данъка върху добавената стойност[[4]](#footnote-4), и по-специално член 395, параграф 1 от нея,

като взе предвид предложението на Европейската комисия,

като има предвид, че:

(1) Съгласно член 287, точка 14 от Директива 2006/112/ЕО се разрешава на Полша да освободи от ДДС данъчнозадължените лица, чийто годишен оборот не е по-висок от равностойността в национална валута на 10 000 EUR по обменния курс в деня на присъединяването ѝ.

(2) С Решение 2009/790/ЕО на Съвета[[5]](#footnote-5) бе разрешено на Полша — до 31 декември 2012 г. и като дерогация, да освободи от ДДС данъчнозадължените лица, чийто годишен оборот не е по-висок от равностойността в национална валута на 30 000 EUR по обменния курс в деня на присъединяването ѝ.

(3) С Решение за изпълнение № 2012/769/ЕС на Съвета[[6]](#footnote-6) мярката за дерогация, предвидена в Решение № 2009/790/ЕО на Съвета, беше удължена до 31 декември 2015 г.

(4) С писмо, заведено в Комисията на 23 декември 2014 г., Полша поиска разрешение за допълнително удължаване на мярката за дерогация от член 287, точка 14 от Директива 2006/112/EО, за да може да продължи да освобождава от данък върху добавената стойност (ДДС) данъчно задължените лица, чийто годишен оборот не е по-висок от равностойността в национална валута на 30 000 EUR по обменния курс в деня на присъединяването. Благодарение на тази мярка тези данъчнозадължени лица ще продължат да се ползват от освобождаване от някои или всички свързани с ДДС задължения, посочени в дял XI, глави 2—6 от Директива 2006/112/ЕО.

(5) С писмо от 6 февруари 2015 г. Комисията информира останалите държави членки за отправеното от Полша искане. С писмо от 9 февруари 2015 г. Комисията съобщи на Полша, че разполага с пълната информация, необходима за разглеждане на искането.

(6) Според информацията, предоставена от Полша, 103 617 данъчно задължени лица са се възползвали от прилагането на мярката и това е довело до очаквано намаление на приходите в държавния бюджет от ДДС с около 0,32 % през 2013 г.

(7) На Полша следва да бъде разрешено да прилага мярката за още един ограничен период, тъй като този по-висок праг доведе до намаляване на задълженията, свързани с ДДС, на най-малките предприятия, като те все пак имат право да изберат да прилагат общия режим за ДДС в съответствие с член 290 от Директива 2006/112/ЕО. Дерогацията няма въздействие върху собствените ресурси на Съюза, формирани от ДДС.

(8) Решение 2009/790/ЕО, изменено с Решение 2012/769/ЕС, следва да бъде съответно изменено,

ПРИЕ НАСТОЯЩОТО РЕШЕНИЕ:

Член 1

Член 2 от Решение № 2009/790/ЕО, изменен с член 1 от Решение № 2012/769/ЕС, се изменя, както следва:

„Член 2

Настоящото решение поражда действие в деня на нотифицирането му.

Прилага се от 1 януари 2016 г. до 31 декември 2018 г.

Член 2

Адресат на настоящото решение е Република Полша.

Съставено в Брюксел на година.

 За Съвета

 Председател

1. ОВ L 347, 11.12.2006 г., стр. 1. [↑](#footnote-ref-1)
2. ОВ L 283, 30.10.2009 г., стр. 53—54. [↑](#footnote-ref-2)
3. ОВ L 338, 12.12.2012 г., стр. 27—28. [↑](#footnote-ref-3)
4. ОВ L 347, 11.12.2006 г., стр. 1. [↑](#footnote-ref-4)
5. Решение 2009/790/ЕО на Съвета от 20 октомври 2009 г. за даване разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 283, 30.10.2009 г., стр. 53). [↑](#footnote-ref-5)
6. Решение за изпълнение № 2012/769/ЕС на Съвета от 4 декември 2012 г. (ОВ L 338, 12.12.2012 г., стр. 27). [↑](#footnote-ref-6)